題寶塔
作者：釋印肅
朝代：宋

paragraphs: 塔本無縫，真如不動。
說此經處，涌出虛空。
釋迦多寶，聽說如夢。
東西無二，見見不同。
無剎不收，無色不融。
層層落落，光影重重。
恒河沙劫，盡入其中。
三世諸佛，一法身通。
針劄不入，壽量無窮。
目連舍利，常隱於中。
阿育王像，妙色金容。
天龍八部，萬億靈通。
擎山持杵，遍滿虛空。
護持禮塔，摧滅魔蹤。
顯正寶塔，八面玲瓏。
水火不壞，障毗嵐風。
眾生見者，永脫樊籠。
信者施者，功德不空。
無住布施，福德無窮。
住相布施，猶滯途中。
諸佛子等，無功之功。
成如是塔，標指宗風。
空劫壞時，此塔不鎔。
劫火洞然，體若虛空。
究竟涅槃，應時體用。
逗機應化，無法不同。
皇圖永固，舜雨堯風。
郡邑宰僚，祿位高崇。
萬民快樂，五穀盈豐。
狼烟自息，瑞氣和濃。
性相平等，含靈體同。
世出世間，色不異空。
稽首和南，禮塔事終。
乾道四年，戊子季冬。
南泉慈化，肅老遺風。
法界有情，一切珍重。